b'\n_START_ARTICLE_\nJo\xc5\xbee Toma\xc5\xbei\xc4\x8d (pisatelj)\n_START_SECTION_\n\xc5\xbdivljenjepis\n_START_PARAGRAPH_\nToma\xc5\xbei\xc4\x8d je leta 1924 kon\xc4\x8dal \xc5\xa1olanje na u\xc4\x8ditelji\xc5\xa1\xc4\x8du v Mariboru. Po kon\xc4\x8danem u\xc4\x8ditelji\xc5\xa1\xc4\x8du je bil predmetni u\xc4\x8ditelj in \xc5\xa1olski ravnatelj. Od leta 1934 do 1936 je v Zagrebu na vi\xc5\xa1ji pedago\xc5\xa1ki \xc5\xa1oli \xc5\xa1tudiral slavistiko. Med 2. svetovno vojno je nastopal v Drami SNG v Ljubljani. Po vojni pa je pou\xc4\x8deval na gimnaziji v Celju kjer je tudi igral in re\xc5\xbeiral gledali\xc5\xa1ke predstave. Pozneje je pou\xc4\x8deval \xc5\xa1e v \xc4\x8crnomlju in od 1958 do 1968 na Jesenicah in bil hkrati tudi ravnatelj osnovne \xc5\xa1ole, po upokojitvi pa upravnik gledali\xc5\xa1\xc4\x8da Tone \xc4\x8cufar.\n_START_SECTION_\nLiterarno delo\n_START_PARAGRAPH_\nToma\xc5\xbei\xc4\x8d je mladinska pripovedna dela, temelje\xc4\x8da na pohorskem ljudskem izro\xc4\x8dilu pisal in objavljal \xc5\xbee pred 2. svetovno vojno. Njegove knjige pravljic, bajk in legend pa so za\xc4\x8dele izhajati med vojno: Pohorske pravljice (1942), Dravska ro\xc5\xbea (1943), Dravska Marija (1943), Pohorske bajke (1943), Pohorske legende (1944)._NEWLINE_Po koncu vojne se je posvetil pisanju odrskih del. Napisal je dve mladinski igri: Pohorska bajka (uprizojena 1952) in Trije bratje (upr. 1954) ter ljudsko igro Lepa Vida (upr. 1956). Dramatiziral je tudi nekaj pripovednih del J. Jur\xc4\x8di\xc4\x8da in pisal \xc4\x8dlanke o gledali\xc5\xa1kih uprizoritvah.'